recursal/SuperWikiNEXT-32B huggingface dataset:
**לירון כהן** (נולדה ב-5 באוגוסט 1982 בירושלים) היא כדורסלנית עבר ישראלית, לשעבר קפטנית נבחרת ישראל, כיום משמשת כמאמנת נבחרת ישראל בכדורסל נשים 3x3

הקריירה
-------

כהן החלה את הקריירה שלה בקבוצת מכבי רעננה, וזכתה עמה פעמיים בגביע המדינה (2000 ו-2001). בהמשך שיחקה במשך שתי עונות באליצור רמלה, וזכתה עמה בדאבל בעונת 2003/2004. בעונה שלאחר מכן הצטרפה לאפולון פטולמאידוס מהליגה היוונית, ולאחר מכן שבה לישראל, לקבוצת אנדה רמת השרון, עמה זכתה בגביע המדינה בשנת 2006.

בעונת 2007/2008 יצאה כהן מחוץ לישראל בפעם השנייה, לקבוצה הספרדית CB סן חוסה מהעיר לאון. כהן העפילה עם הקבוצה לגמר גביע המלכה, ואף שקבוצתה הפסידה, נבחרה לשחקנית המצטיינת במשחק. בנוסף, הייתה לאחת מחמש השחקניות שנבחרו לחמישיית העונה של הליגה הספרדית באותה עונה. בקיץ אותה שנה שיחקה במחנה האימונים בקבוצת לוס אנג'לס ספארקס ב-WNBA, אך לא נכללה בסגל הקבוצה הסופי.

את העונה הבאה פתחה כהן במקסימה ברוקר קושיצה מהליגה הסלובקית, וזכתה עמה בגביע המקומי. במהלך שהותה בסלובקיה בחר בה אתר "יורובאסקט" לגארדית האירופאית הטובה ביותר לשנת 2008. בהמשך, שיחקה גם בבשיקטש מהליגה הטורקית, ולקראת עונת 2009/2010 עברה לקבוצה החמישית מחוץ לישראל, ויסלה קרקוב. במדי קבוצה זו זכתה בגביע הפולני, וכן העפילה לשלב הפיינל פור של היורוליג, בו סיימה הקבוצה במקום הרביעי.
במאי 2010 חתמה לירון כהן בסגנית אלופת איטליה סקיו.

במאי 2013 חתמה לירון כהן באוניברסיטת איסטנבול הטורקית.

ב-21 בדצמבר 2014 הודיעה על פרישה ממשחק.

בנבחרת
------

כהן שיחקה בנבחרת ישראל מ-2005–2015. לקראת משחקי מוקדמות אליפות אירופה שנערכו בשנת 2010, נבחרה לשמש כקפטנית הנבחרת. בסיום המשחקים דורגה כהן ראשונה בין הקלעיות בטורניר כולו (20.8 נקודות במשחק), ראשונה בין מוסרות האסיסטים (6.7 במשחק) ורביעית באחוזי העונשין (92.9% בממוצע). נכון לדצמבר 2014 היא שיאנית הסלים בכל הזמנים של נבחרת ישראל עם 1,729 נקודות, וכמו כן היא השחקנית בעלת מספר ההופעות הגדול ביותר בנבחרת - 171 משחקים.

קישורים חיצוניים
----------------

* פרופיל, באתר eurobasket
* פרופיל, באתר פיב"א
* רועי רובינשטיין, לירון לב: ריאיון עם לירון כהן, באתר nrg‏, 12 במרץ 2010
* לימור שפיגל, קפטנית נבחרת ישראל לירון כהן פרשה מכדורסל, באתר nrg‏, 21 בדצמבר 2014
* אתר למנויים בלבד אריה ליבנת, לירון כהן פורשת: השחקנית הישראלית הגדולה מצאה עצמה דווקא בחו"ל, באתר הארץ, 21 בדצמבר 2014

הערות שוליים
------------

1. ↑  רענן וייס, WNBA: לירון כהן שוחררה מהספארקס, באתר ynet, 14 במאי 2008

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007602311705171
* VIAF: 8145304718778610361
* WorldCat: viaf-8145304718778610361

 |
**ברין צ'פמן-פאריש** (באנגלית: **Bryn Chapman Parish** נולד; 17 באוגוסט 1997 הוא שחקן ודוגמן אוסטרלי.

ביוגרפיה
--------

צ'פמן-פאריש גדל בפרברי סידני, אוסטרליה. הוא גילה את אהבתו לבמה בגיל 8 באזורים הכפריים של צרפת, כאשר שיחק בהפקה של להקת תיאטרון של סיראנו דה ברז'ראק. הוא המשיך להופיע בטירות ובתיאטראות ברחבי צרפת מדי קיץ במשך העשור הבא. הוא למד בבית הספר התיכון הידוע לאמנויות הבמה "ניוטאון" בסידני, שם השתתף באינספור מופעים בבית הספר. בשנת 2019, סיים את לימודיו בתואר ראשון במשחק באקדמיה היוקרתית לאמנויות הבמה המערבית האוסטרלית.

קריירה
------

לצד משחק צ'פמן-פאריש מדגמן. הופעתו הראשונה הייתה על המסך הגדול כשגילם שבוי מלחמה בסרט הדרמה לא נשבר. הוא שיחק בכמה סרטים קצרים עד שלוהק לתפקיד ראשי בסדרת הנעורים האוסטרלית תיכון הלבבות השבורים חידוש לסדרה המצליחה באותו שם משנות התשעים.

### מוזיקה

צ'פמן-פאריש חבר בלהקת "Mac the Knife". ב-23 ביוני 2023 הוציאו את הסינגל "Blood of My Blood".

קישורים חיצוניים
----------------

* ברין צ'פמן-פאריש, ברשת החברתית אינסטגרם
* ברין צ'פמן-פאריש, במסד הנתונים הקולנועיים IMDb (באנגלית)
* ברין צ'פמן-פאריש, באתר סאונדקלאוד (באנגלית)

הערות שוליים
------------

1. ↑  Bryn Chapman Parish - Biography, IMDb (ב־American English)
2. ↑  Kinta Walsh-cotton, Bryn Chapman Parish looks chic at Heartbreak High Premiere, Mail Online, ‏2022-09-09
3. ↑  Simon Walter, Revealed, **The Philosophers' Magazine**, 1999, עמ' 21–22 doi: 10.5840/tpm19995120
4. ↑  *Mac the Knife - Blood of My Blood (Official Video)*, נבדק ב-2023-08-26
**איילת ריפס** (נולדה ב-12 במרץ 1978) היא מפיקה, תסריטאית, ובמאית ישראלית. חברת ועד העמותה של התיאטרון הארצי לילדים ונוער.

ביוגרפיה
--------

ב-2009 הפיקה את המחזמר "ר' הרש'ל" בהשתתפות חנן לדרמן, והשתתפה בהפקת המחזמר "הרשל'ה 2 - כשהרשל'ה פגש את טופל'ה" שכתב וביים מנחם גולן והפיק אלי מנדל.

ב-2010 הפיקה את המחזמר "מוטל בן פייסי החזן" שעיבד מנחם גולן וביימה אורית אוליאל. בתפקידים הראשיים שיחקו חנן לדרמן ואברי ארבל.

ב-2011 כתבה את המחזמר "מוטי חלומותי" שביים קלוד דדיה. המחזמר היה מעין עיבוד של "מוטל בן פייסי החזן" ושיחקו בו נתי רביץ, חנן לדרמן, גיל קפטן ואברי ארבל.

ב-2012 השתתפה (לצד תיאטרון תאיר) בהפקת המחזמר "מערת החכמולוגים" שכתבו יוני זיכהולץ ושי להב וביים קלוד דדיה. במחזמר שיחקו בין השאר אסי צובל, אבישי שטרית, אביתר לזר, לירן קנטרוביץ', פז פרל, אברי ארבל ורועי אדרי.

ב-2013 הפיקה וניהלה אמנותית את המחזמר "שומר הסיפורים" שכתב שולי רנד וביימה שירה קצנלנבוגן. במחזמר שיחקו אסי צובל, אבישי שטרית ואברהם סלקטר, והשתתפו בו גם ישי לפידות ולהקת "בובה מעיישס". להצגה זו ייעץ אומנותית משה קפטן.

באותה שנה הפיקה וניהלה אומנותית את ההצגה "כמעט שבת" שכתבה נוגה אלגום וביים קלוד דדיה. בהצגה השתתפו שירה קצנלנבוגן, גלי הראל, ליאת צדוק, בת אל דלומי ושרה אגמון.

ב-2014 הפיקה וניהלה אמנותית את המחזמר "שבט אחים" שכתב אסף אשתר וביים ירון כפכפי. במחזמר שיחקו אסי צובל, אבישי שטרית, גל בן ארצי ויאיר מוסל.

ב-2015 הפיקה וניהלה אומנותית את המחזמר "יוסל'ה קמצן קדוש" שכתב שי להב וביים אורי אומנותי. במחזמר השתתפו יעקב כהן, עודד מנשה, אסי צובל, אבישי שטרית ומתן צור.

ב-2016 הפיקה וניהלה אומנותית את המחזמר "שער הזהב" שכתב וביים ירון כפכפי. במחזמר השתתפו שולי רנד, אלי יצפאן, אסי צובל, אבישי שטרית, ואמיר שמחוני.

קישורים חיצוניים
----------------

* האתר של ריפס הפקות
* אתר המחזמר יוסל'ה קמצן קדוש
* יובל בן עמי, כשר אבל מבריח, באתר ישראל היום, 16 בדצמבר 2009
* סרטונים מופע חנוכה עם חנן לדרמן, בערוץ "אורות – טלוויזיה יהודית", 1 בדצמבר 2010
* עפרה לקס, על הניסים ועל הכרטיסים, באתר ערוץ 7, 8 בדצמבר 2011
* יונתן ריגר, ‏מתחזקים על הבמה: יעקב כהן ועודד מנשה במחזמר למגזר הדתי, באתר ‏מאקו‏, 9 בנובמבר 2015

הערות שוליים
------------

1. ↑  צדיק בא לעיר: "ר' הרשל" – הצגה מוזיקלית לחנוכה לכל המשפחה, באתר "חסידיניוז", 6 בדצמבר 2009
2. ↑  יובל בן עמי, כשר אבל מבריח, באתר ישראל היום, 16 בדצמבר 2009
3. ↑   מוטי חלומותי, סרטון באתר יוטיוב
4. ↑   מערת החוכמולוגים, סרטון באתר יוטיוב
5. ↑   שומר הסיפורים, סרטון באתר יוטיוב
6. ↑   כמעט שבת, סרטון באתר יוטיוב
7. ↑   שבט אחים, סרטון באתר יוטיוב
**בנימין קוסובסקי** (ד' באדר תרע"ז, 26 בפברואר 1917 - כ"ה באלול תשל"ח, 27 בספטמבר 1978) היה מחבר קונקורדנציות לספרות חז"ל, חתן פרס ביאליק לחכמת ישראל, ה'תשל"ו.

קורות חייו
----------

נולד בבתי מחסה שבעיר העתיקה בירושלים לרב חיים יהושע קוסובסקי. בהיותו כבן שלוש עזבה משפחתו את העיר העתיקה לשכונת בית ישראל שמחוץ לחומות, ומשם עברו ליישב את קריית משה. למד בתלמוד תורה, בישיבת עץ חיים ובישיבת חברון. הצטרף ל"הגנה", היה נוטר, ובמלחמת העצמאות שירת בחטיבת גולני ולחם במסגרתה בצפון הארץ. 

קוסובסקי היה אוטודידקט בעל סקרנות אינטלקטואלית, שחשף עצמו לנושאים שונים, רכש שפות, התעניין בספרות, במוזיקה ובאמנות. בין מקימי שכונת נוה אבא בנתניה, שם עבד כמלטש יהלומים. 

נשא את חנה לבית ויסמן, ובעקבותיה חזר לירושלים. סייע לאביו לערוך את הקונקורדנציה לתלמוד הבבלי. אחרי מות אביו המשיך במפעל הגדול והחשוב. הוא שינה את שיטת המיון של אביו ופיתח דרך משלו למיין, לחבר ולסווג את כל המילים בתלמוד. בנוסף לקונקורדנציה לתלמוד הבבלי, הוציא גם את אוצר השמות לתלמוד הבבלי, ואת הקונקורדנציה לספרות התנאים (המכילתא הספרא והספרי). כמו כן, פרסם ספר טריוויה על קוריוזים, דמויות, ואינטראקציות בתלמוד הבבלי בשם "טיפה מן הים".

פעל למען הקמת ספרית ישורון בבית הכנסת ישורון בירושלים, ופעל למען קהל המתפללים בבית הכנסת. סבל ממחלת לב, אך המשיך במפעלו ואף הגביר את קצב העבודה על הקונקורדנציה כדי לסיים אותה. את המפעל הענק עשה בעצמו, ללא צוות מסייעים וללא מחשב.

בשנה האחרונה לחייו התחיל להכין את החומר לקונקורדנציה על מדרש בראשית רבה. יום לפני מותו הגיעו אליו שתי ידיעות: האחת מפי פרופסור שאול ליברמן שבישר על תקציב לקונקורדנציה למדרש רבה, והשנייה מוועדת פרס ישראל שבישרה לו כי נבחר להיות חתן פרס ישראל למחקר התורני לאותה השנה. מותו למחרת מנע ממנו את קבלת הפרס.[דרוש מקור]

כתביו
-----

* **קונקורדנציה לתלמוד הבבלי** - 41 כרכים. מתוכם חמישה יצאו בחיי אביו. שני הכרכים האחרונים ראו אור לאחר מותו. את האינדקס ערך בנו, אליהו, בשנת ה'תשמ"ט.
* **קונקורדנציה - אוצר השמות לתלמוד הבבלי** - 6 כרכים.
* **קונקורדנציה לספרות התנאים** - 13 כרכים.
* **קונקורדנציה - אוצר השמות למכילתא**.
* **טיפה מן הים** - אנקדוטות מן התלמוד.
* מאמרים בטורי ישורון, סיני ועוד.

פרסים
-----

* פרס שוקן, ה'תש"ל.
* פרס אבי היישוב, ה'תשל"ב.
* פרס ביאליק לחכמת ישראל, ה'תשל"ו.

קישורים חיצוניים
----------------

ויקישיתוף מדיה וקבצים בנושא **בנימין קוסובסקי** בוויקישיתוף
* רשימת המאמרים של בנימין קוסובסקי באתר רמב"י
* רשימת הפרסומים של בנימין קוסובסקי, בקטלוג הספרייה הלאומית
* בנימין קוסובסקי (1917-1978), דף שער בספרייה הלאומית

הערות שוליים
------------

1. ↑  היום - חלוקת פרס ביאליק, דבר, 29 באפריל 1976

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303529705171
* GND: 13188431X
* ISNI: 0000 0000 8002 4651
* LCCN: n82247566
* NLA: 35208873
* NTA: 120694131
* RERO: 02-A006569082
* SUDOC: 094588791
* VIAF: 72537830
* WorldCat: lccn-n82247566

 |
**יאגו מתאוס דוס סנטוס** (בפורטוגזית: **Yago Mateus dos Santos**; נולד ב-9 במרץ 1999), הידוע גם רק כ**יאגו**, הוא כדורסלן ברזילאי המשחק בעמדת הרכז בכוכב האדום בלגרד מליגת העל הסרבית, הליגה האדריאטית והיורוליג.

קריירה מקצועית
--------------

יאגו, שהחל את הקריירה שלו בפאוליסטאנו ב-2016 (וזכה עימה באליפות ברזיל ב-2018), שיחק במשך שנתיים מ-2020 עד 2022 בפלמנגו מליגת העל הברזילאית בכדורסל. ב-2021 זכה עם הקבוצה באליפות ובליגת האלופות בכדורסל של אמריקה, וב-2022 זכה בגביע הבין-יבשתי בכדורסל.

ב-20 ביולי 2022 חתם יאגו לשנתיים ברטיופארם אולם מהבונדסליגה הגרמנית. ב-2023 הוא זכה עם אולם באליפות הראשונה בתולדותיה, ונבחר לחמישיית העונה ול-MVP של הגמר. ב-45 משחקי בונדסליגה (פתח בחמישייה בכולם) הוא העמיד ממוצעים של 15.0 נקודות, 5.7 אסיסטים ו-2.7 ריבאונדים למשחק.

ב-17 ביולי 2023 חתם דוס סנטוס בכוכב האדום בלגרד מליגת העל הסרבית, הליגה האדריאטית והיורוליג.

### בנבחרת הלאומית

יאגו, שייצג את ברזיל גם בנבחרות הצעירות באליפויות אמריקה הדרומית, ערך את הופעת הבכורה שלו בנבחרת ברזיל בכדורסל במסגרת מוקדמות גביע העולם בכדורסל 2019. הוא שיחק במדי הנבחרת בטורניר שנערך בסין והעמיד ממוצעים של 2.5 נקודות ו-2 אסיסטים למשחק.

ב-2022 זכה עם נבחרתו במדליית הכסף באליפות האמריקות בכדורסל, והעמיד ממוצעים של 11.6 נקודות, 4 אסיסטים ו-3.7 ריבאונדים.

בגביע העולם בכדורסל 2023 רשם דוס סנטוס דאבל דאבל של 24 נקודות, 12 אסיסטים, 4 ריבאונדים ו-38 נקודות מדד בניצחון 89–77 על חוף השנהב.

קישורים חיצוניים
----------------

ויקישיתוף מדיה וקבצים בנושא **יאגו דוס סנטוס** בוויקישיתוף

* פרופיל, באתר eurobasket
* פרופיל, באתר פיב"א
* פרופיל, באתר פיב"א

הערות שוליים
------------

1. ↑  "Frischgebackener MVP auf dem Weg nach Ulm". *רטיופארם אולם* (בגרמנית). נבדק ב-2023-09-05.
2. ↑  בארסה ב-0:1 על ריאל, אולם אלופת גרמניה, באתר ערוץ הספורט, 17 ביוני 2023
3. ↑  "Ulm conclude miraculous German playoff run by winning first-ever championship title". *basketnews.com* (באנגלית). נבדק ב-2023-09-05.
4. ↑  "Ratiopharm Ulm". *ליגת העל הגרמנית בכדורסל*. נבדק ב-2023-09-05.
5. ↑  Yago SANTOS at the FIBA Basketball World Cup 2019, פיב"א
6. ↑  Yago SANTOS at the FIBA AmeriCup 2022, פיב"א
7. ↑  Santos sends Brazil through to Second Round, פיב"א
אין תמונה חופשיתאין תמונה חופשית
הרב **אהרן שויקה** (**שוויכה**) (תרנ"ז 1897 - ד' בשבט תשל"ח ינואר 1978) היה ראש ישיבה ודרשן, נולד בסוריה שימש ברבנות ופעל במצרים ובישראל. רב שכונת מעוז אביב וחבר לשכת הרבנות בתל אביב.

ביוגרפיה
--------

נולד בחלב לרב מנחם שוויכה, בן למשפחת רבנים מפורסמת בחלב. נקרא על שם סבו רבי אהרן שוויכה שהיה החכם באשי בחאלב. יש הטוענים לקשר פילולוגי בין שם המשפחה לשם עיר שוֹכֹה התנכית. כבן עשר עברה משפחתו למצרים. שם למד אצל ראש ישיבת פורת יוסף הרב עזרא עטייה מירושלים אשר ירד למצרים במלחמת העולם הראשונה.

בתום לימודיו הרב שויקה הקים את ישיבת אהבה ואחווה בקהיר בבית הכנסת גדול בעיר. הרב שויקה עסק במסחר והגיע בשנת 1947 לירושלים. הוא פנה לרבו, ראש ישיבת פורת יוסף, הרב עזרא עטייה, ובקש ממנו כי ימצא עבור הקהילה בקהיר מנהיגים רוחניים. היה זה לאחר שנפטרו שני הדיינים הבכירים בבית הדין של הקהילה היהודית בקהיר. הרב עטייה המליץ כי הרב עובדיה יוסף ודיין נוסף, הרב קצין, ירדו למצרים ואכן כך היה. הרב עובדיה יוסף החל לכהן כר"מ בישיבה, כדיין בבית הדין והיה לסגן הרב הראשי במצרים כ-4 שנים.

הרב אהרן שויקה היה דרשן מבוקש. היה משזר מקורות מהמקרא עם מקורות מהראשונים ומהרמב"ם. מחבר את דבריו עם ענייני היום ומוסיף גם "מילתא דבדיחותא".

כשנה לפני מבצע סיני עמדו לעצרו ונמלט ממצרים בדרכון מזויף. הוא עלה לירושלים והתגורר בקריית יובל שם שימש ברבנות הקהילה. בבואו לארץ מונה גם כחבר לשכת הרבנות בתל אביב וכרב שכונת מעוז אביב.

בשבתו בקריית יובל פתח את בית הכנסת "דוד משען אמרי נועם" - כדוגמת בית הכנסת בקהיר ושימש כרבו. נפטר בד' בשבט תשל"ח והובא לקבורה בבית הקברות בהר הזיתים. על המצבה נכתב: "עמוד הימני ליהדות התורה במצרים... נטע נטיעה במצרים ובארותיה לאלפים ולרבבות בכל קצווי הארץ"

חלק מדברי תורתו נאספו בספר "מנחת אהרן" שיצא לאור לאחר מותו. הרב עובדיה יוסף שהיה בידידות עם הרב שויקה, הביא כמה מפסקי הרב שויקה בספריו, והוא מכנה אותו במכתבו "מיחידי סגולה". 

בניו הם פרופ' יעקב שויקה ופרופ' יצחק שווה. נכדיו הם הרב חיים סבתו, הרב שבתי סבתו וחוקר התלמוד רוני שויקה.

נכדו, הרב חיים סבתו, שהעיד כי הושפע רבות מסבו, שילב בספריו סיפורים מחיי סבו ובעיקר בספריו "אמת מארץ תצמח" ו"בואי הרוח".

לקריאה נוספת
------------

* יעקב שויקה וחיים סבתו (עורכים), **מנחת אהרן - מאסף תורני לזכרו של הרב אהרן שויקה**, ירושלים, תש"ם
* אלידע בן שאול, **ידעתי כי דבר ידבר הוא**, מעייני הישועה - עלון פרשת השבוע לפרשת בא, תשס"ח

קישורים חיצוניים
----------------

* שלמה צנזה, שר התורה - סיפור חייו של הרב עובדיה יוסף - 02 net - ירושלים ברשת
* אהרן שויקה, באתר "החכם היומי"

הערות שוליים
------------

1. ↑  "לסבי, הרב אהרן שויקה, הייתה השפעה מכרעת בעיצוב אישיותי". מתוך ראיון באתר של זאב גלילי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529013605171
* ISNI: 0000 0000 2626 7118
* LCCN: n84077490
* VIAF: 16167616
* WorldCat (עם VIAF): 16167616

 |
**אוטו פון ברייטקופף** (בגרמנית: **Otto von Breitkopf**;‏ 22 בנובמבר 1858 – 14 באוגוסט 1939) היה גנרל בווארי שפיקד על כוחות במלחמת העולם הראשונה.

ביוגרפיה
--------

### קריירה מוקדמת

ברייטקופף נולד ב-22 בנובמבר 1858 בגרוס-שטרליץ והיה בנו של חבר מועצה ממשלתי פרוסי.

לאחר שלמד בבית ספר תיכון הומני, הוא התגייס בשנת 1877 לצבא הקיסרות הגרמנית והצטרף לרגימנט הרגלים הבווארי ה-3 ("קרל, נסיך בוואריה"). לאחר שלמד בבית הספר למלחמה במינכן, הועלה לדרגת לויטננט ב-30 בנובמבר 1879. הוא הועסק מסוף 1886 כשליש הרגימנט והועלה לדרגת אובר-לויטננט באמצע פברואר 1889. מ-1889 עד 1892 סיים ברייטקופף את לימודיו באקדמיה למלחמה, שאותה השלים ללא הערכה מיוחדת. ברייטקופף הועלה לדרגת האופטמן ב-22 בספטמבר 1892 ומונה כמפקד פלוגה ברגימנט הרגלים ה-5 ("לודוויג הרביעי, הדוכס הגדול של הסן"). ממרץ הוא הוצב באקדמיה למלחמה כמדריך לטקטיקה והנדסה. בתפקיד זה קיבל את מסדר כתר הברזל דרגה שלישית, הועלה לדרגת מיור באמצע ספטמבר 1901 והועבר למטה הכללי של הדיוויזיה הבווארית ה-4. ב-27 בספטמבר 1902 הועבר למטה הכללי של הקורפוס ה-3. בסוף אפריל 1904 הוא מונה כמפקד גדוד ברגימנט הרגלים הבווארי ה-5 ("ארנסט לודוויג, הדוכס הגדול של הסן") ובסוף דצמבר 1904 הועלה לדרגת אוברסט-לויטננט. ב-1 באפריל 1906 מונה ברייטקופף למפקד בית הספר הצבאי לירי ובתפקיד זה הועלה לדרגת אוברסט בתחילת אפריל 1907. מ-23 בפברואר 1908 עד 28 באוקטובר 1909 הוא כיהן כמפקד רגימנט הרגלים ה-3 ("קרל, נסיך בוואריה") ולאחר מכן הועלה לדרגת גנרל-מיור ומונה למפקד חטיבת הרגלים ה-12 ברגנסבורג. ב-12 במרץ 1913 הוא הועלה לדרגת גנרל-לויטננט ומונה למפקד הדיוויזיה ה-3 בלנדאו אין דר פפאלץ. בתפקיד זה הוא קיבל באוקטובר 1913 את מסדר היינריך הארי דרגה ראשונה וב-30 בדצמבר 1913 קיבל את צלב המפקד של מסדר ההצטיינות של הכתר הבווארי. בנוסף, הוא קיבל תואר אצולה אישי והורשה לקרוא לעצמו "ריטר פון ברייטקופף" לאחר שנרשם בפנקס האצולה.

### מלחמת העולם הראשונה ואחריתו

לאחר פרוץ מלחמת העולם הראשונה, הוביל ברייטקופף את הדיוויזיה שלו בחזית המערבית ולחם עיצה בלורן, איפר ומלחמת החפירות בפלנדריה ובארטואה עד לפרישתו ב-19 במרץ 1915. על פעולותיו בקרבות הוא עוטר במסדר ההצטיינות הצבאי דרגה ראשונה עם חרבות. לאחר פרישתו קיבל ברייטקופף דרגת גנרל חיל הרגלים ב-16 בינואר 1917.

בסוף אוגוסט 1914, החיילים בפיקודו ביצעו פשעי מלחמה לכאורה בעיריית מייקסה על ידי ירי בעשרה אזרחים ללא הבחנה והרס 36 מבנים. על כך, ברייטקופף נידון למוות שלא בפניו על ידי בית משפט מחוזי צרפתי בנאנסי ב-5 בדצמבר 1923. אף על פי שהוא לא היה במקום בזמן המדובר וגם לא הורה על אמצעי ענישה הולמים, לאורך כל המערכה הוא התבטא נגד כל פעולה הנוגדת את חוקי המלחמה. בשל המצב, החליטה המחלקה הפלילית החמישית של בית המשפט של הרייך בלייפציג לבטל את ההליכים.

לאחר המלחמה התגורר ברייטקופף במינכן, עד מותו ב-14 באוגוסט 1939.

הערות שוליים
------------

1. ↑  Otto Ritter von Breitkopf, prussianmachine.com
**שעה של אור** הוא אלבום האוסף הראשון של הזמר עמיר בניון. האלבום מסכם את עשר שנות פעילותו במוזיקה, והוא יצא לאור בשנת 2009 כאלבום כפול. באלבום מופיעים להיטיו הגדולים של בניון, ובהם ביצועים חדשים לשבעה מהם, ביניהם "רק את", "ניצחת איתי הכל", ו"כשאת עצובה". בנוסף, מופיעים באלבום מספר שירים חדשים. ביום השקת האלבום הופיע בניון בבריכת הסולטאן בירושלים, תחת הכותרת "עשור ליצירתו". בהופעה ניגנה תזמורת כלי קשת ביחד עם נגניו הקבועים. ההופעה זכתה להצלחה רבה ועל פי הערכות נכחו בה למעלה מ-4,000 אנשים. באלבום הוקלטו גם שירים חדשים שלא יצאו לפני כן. אחד מהביצועים החדשים הוא השיר "געגועים לדמיון", שיצא לתחנות הרדיו וזכה להצלחה. בנוסף מופיע השיר -"בחייאת", המדבר על אוסף שמועות ומשפטים ששמע בניון מפגישות שונות עם מעריצים.

רשימת השמעה
-----------

### דיסק 1

שירים 1-7 מופיעים באוסף בביצועים חדשים

1. רק את
2. מורה לחיים
3. כשאת עצובה
4. קצת לבד
5. שעה של אור
6. געגועים לדמיון
7. ניצחת איתי הכל
8. הכל עד לכאן
9. נשמתי
10. בורח
11. עיניה
12. אלוף בשחור
13. יכול להיות
14. תמיד ידעתי
15. רוצה אלייך

### דיסק 2

שירים 5-11 לראשונה על גבי אלבום

1. עומד בשער
2. מחילה
3. כוכב נופל
4. דרך
5. שיר הוודקה
6. בחייאת
7. ועפנו
8. עד דלא ידע
9. דוד מלכי
10. התקווה
11. יגדל אלוהים חי

קישורים חיצוניים
----------------

* אור ברנע, סיכום מחושב, באתר ynet, 27 ביולי 2009
**פורטיסהד** (אנגלית: Portishead) היא להקה בריטית, שהחלה לפעול כצמד בשנת 1991. סגנונה המוזיקלי של הלהקה הוא טריפ הופ.

היסטוריה
--------

מייסדי הלהקה הם הקלידן ג'ף ברואו והסולנית בת' גיבונס. הלהקה קרויה על שמה של העיר בה גדל ברואו, הנמצאת בקרבת בריסטול. בגיל 17 עבר ברואו לבריסטול ועבד באולפני הקלטות לצד אמנים ולהקות כננה צ'רי, מאסיב אטאק וטריקי, מהם הושפע סגנונו. את גיבונס הוא פגש בלשכת העבודה בשנת 1991, הם הוציאו תחילה סרט מחווה קצר לסרטי המתח האפלים של שנות ה-60 בשם "To Kill a Dead Man" עם פסקול שזכה לשבחים רבים. בשנת 1994 הוציאה הלהקה את אלבום הבכורה שלה, "Dummy", שזכה להצלחה רבה בארצות הברית ובאירופה ואף זכה בתואר אלבום השנה בטקס פרסי המרקורי בבריטניה.

"Portishead", האלבום השני של הלהקה, שמנתה בשלב זה ארבעה חברים, יצא ב-1997 לאחר עיכובים רבים. הוא לא היה חדשני כקודמו, אך היה נאמן לצליל המקורי של הלהקה.

האלבום השלישי, "PNYC" יצא ב-1998 והוקלט בהופעה חיה בניו יורק, שכללה תזמורת כלי מיתר שלמה.

בשנת 2002 הוציאה בת' גיבונס אלבום בשם "Out of Season" בשיתוף פעולה עם פול ווב מ-Talk Talk.

בתחילת 2005 התקיימה בבריסטול הופעת צדקה למען קורבנות הצונאמי במערב אסיה, ופורטיסהד השתתפו בה בהופעתם הראשונה מזה שבע שנים. בערך באותו זמן חשף ברואו שהלהקה כותבת את אלבום האולפן השלישי שלה, אם כי טרם החלה הפקתו. בתחילת שנת 2006 אישר 3D ממאסיב אטאק ששתי הלהקות מתכננות הופעה משותפת בהמשך השנה.

בשנת 2001, דורגה פורטיסהד בידי המגזין טיים בין 10 הלהקות הטובות בעולם, יחד עם רדיוהד, U2 ופאטו פו..

באפריל 2008 הוציאה הלהקה את אלבום האולפן השלישי שלה, Third.

ב-2018 פורטיסהד פרסמו בעמוד הפייסבוק הודעה על כך שיחרימו את ישראל ולא יופיעו בה כל עוד יש אפרטהייד.

דיסקוגרפיה
----------

### אלבומי אולפן

* Dummy ‏(1994)
* Portishead ‏(1997)
* Third ‏(2008)

### אלבומי הופעה

* Roseland NYC Live ‏(1998)

קישורים חיצוניים
----------------

ויקישיתוף מדיה וקבצים בנושא **פורטיסהד** בוויקישיתוף
* 

* אתר האינטרנט הרשמי של פורטיסהד (באנגלית)
* פורטיסהד, ברשת החברתית פייסבוק

* פורטיסהד, ברשת החברתית אקס (טוויטר)

* פורטיסהד, סרטונים בערוץ היוטיוב

* פורטיסהד, במסד הנתונים הקולנועיים IMDb (באנגלית)

* פורטיסהד, באתר אייטונס (באנגלית)

* פורטיסהד, באתר ספוטיפיי

* פורטיסהד, באתר סאונדקלאוד (באנגלית)

* פורטיסהד, באתר Last.fm (באנגלית)

* פורטיסהד, באתר AllMusic (באנגלית)

* פורטיסהד, באתר MusicBrainz (באנגלית)

* פורטיסהד, באתר דיזר

* פורטיסהד, באתר Discogs (באנגלית)

* פורטיסהד, באתר Songkick (באנגלית)

* פורטיסהד, באתר Genius

* פורטיסהד, באתר SecondHandSongs

* פורטיסהד, באתר MOOMA (בארכיון האינטרנט)

* פורטיסהד, באתר בילבורד (באנגלית)

* פורטיסהד, באתר טיידל (באנגלית)
* פורטיסהד, באתר אנציקלופדיה בריטניקה (באנגלית)

הערות שוליים
------------

1. ↑  דירוג 10 הרכבים מובילים לפי המגזין טיים
2. ↑  כל החרם: זוכרים מי המוזיקאים שלא מוכנים להופיע בישראל?, באתר ynet, 26 במאי 2018

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 2028743
* BnF: cb13969455x (data)
* GND: 10305209-4
* ISNI: 0000 0001 1519 6278
* LCCN: nr97040979
* MusicBrainz: 8f6bd1e4-fbe1-4f50-aa9b-94c450ec0f11
* NKC: xx0023065
* SUDOC: 131336665
* VIAF: 122443074
* WorldCat: lccn-nr97040979

 |
**קופיף ננסי**, הידוע גם כ**קופיף הרים**, (שם מדעי: *Tarsius pumilus*) הוא מין בסוג קופיף החי במרכז סולאווסי שבאינדונזיה.

מאפיינים
--------

הקופיף הננסי הוא פרימט הפעיל בלילה. עד שנת 2000 שוער שהמין נכחד, אולם אז התגלה המין מחדש לאחר שמדענים אינדונזים הרגו בטעות קופיף ננסי כאשר צדו חולדות. מאז שנות ה-20 של המאה ה-20 לא נצפה פרט חי מהמין, עד אוגוסט 2008, אז תפסה קבוצת חוקרים מאוניברסיטת טקסס A&M שני זכרים ונקבה בפארק הלאומי לור לינדו.

אורך ראשו של הקופיף הננסי 95 עד 105 מ"מ, ומשקלו פחות מ-57 גרם. לקופיף הננסי תכונות פיזיות ייחודיות: אורך גופו הוא הקטן שבקופיפים ומשקלו קטן. אוזניו קטנות מאלו של שאר המינים בסוגו, ופרוותו חומה צהבהבה, עם אזורים בעלי גוון אפור או חום אדמדם בולט. זנבו השעיר מגיע באורכו ל-135 עד 275 מ"מ. עיניו של הקופיף הננסי גדולות, וקוטרן כ-16 מ"מ. בכל חמש אצבעותיו יש טופרים, וכן על שתי האצבעות ברגליו.

הקופיף הננסי ניזון מחרקים.

הן חיים בזוגות יציבים, הנשארים יחדיו עד 15 חודשים. למין שתי תקופות רבייה, האחת בתחילת עונת הגשמים, והשנייה בסוף העונה, וביניהן כ-6 חודשים. ההיריון נמשך בממוצע 178 יום, והצאצאים מומלטים במאי או בין נובמבר לדצמבר. הגורים מתפתחים במהירות, בדומה למינים אחרים בסוגו. בגלי 42 יום מסוגלים הגורים לתפוס את טרפם בעצמם, ונעים בקבוצה בגיל 23 יום בלבד. הנקבות נשארות עם הוריהן עד הגיען לבגרות, בעוד הזכרים נוטשים את ההורים עוד בצעירותם.

הקופיף הננסי הוא פעיל לילה. את רוב יומו הוא מעביר בשינה על עצים. בניגוד למינים אחרים, הקופיף הננסי לא משתמש בבלוטות ריח כדי לסמן את הטריטוריה שלו. תפקיד חשוב בתקשורת בין פרטים תופס המישוש, בדומה למינים אחרים בסוגו.

קישורים חיצוניים
----------------

ויקישיתוף מדיה וקבצים בנושא **קופיף ננסי** בוויקישיתוף
* קופיף ננסי, באתר ITIS (באנגלית)
* קופיף ננסי, באתר NCBI (באנגלית)
* קופיף ננסי, בבסיס הנתונים ARKive (באנגלית)
* קופיף ננסי, באתר האנציקלופדיה של החיים (באנגלית)
* קופיף ננסי, באתר GBIF (באנגלית)
* קופיף ננסי באתר הרשימה האדומה של IUCN

הערות שוליים
------------

1. ↑  קופיף ננסי באתר הרשימה האדומה של IUCN
2. ↑  ארז ארליכמן, קופיף ננסי נדיר שנכחד התגלה מחדש באינדונזיה, באתר ynet, 20 בנובמבר 2008
**נשיאות המגזר העסקי בישראל**, שנקראה בעבר **נשיאות הארגונים העסקיים** וקודם לכן, עד אוגוסט 2013, נקראה **לשכת התיאום של הארגונים הכלכליים**) היא אגודה עות'מאנית שמהווה ארגון-גג של מרבית ארגוני המעבידים בישראל. בין הארגונים החברים: התאחדות האיכרים בישראל, התאחדות הקבלנים, איגוד בתי המלון, איגוד היהלומים, האיגוד הכל ארצי של מפעלי הניקיון והאחזקה בישראל, איגוד הבנקים בישראל, איגוד האיכרים ועוד.

היסטוריית הארגון
----------------

באמצע שנות ה-50 של המאה העשרים התאחדות התעשיינים, התאחדות האיכרים, מרכז הקבלנים והבונים ולשכות המסחר הסכימו על הקמת "חטיבת נותני העבודה" מנציגיהם שתייצג אותם במנהלת שירות התעסוקה.

לאחר סיפוק מפעולת החטיבה ובעקבות עליית מס העיזבון בתחילת שנות ה-60 הוקמה ב-1967 לשכת התיאום של הארגונים הכלכליים. באוגוסט 2013 שינתה האגודה את שמה ל"נשיאות הארגונים העסקיים".

בעקבות חילוקי דעות על דרך ההתנהלות, בחודש מרץ 2020 פרשו מהאגודה התאחדות התעשיינים בישראל, איגוד לשכות המסחר והתאחדות חקלאי ישראל, והקימו את נשיאות המעסיקים והעסקים בישראל. לאחר פרישה זו שינתה האגודה את שמה לשמה הנוכחי, "נשיאות המגזר העסקי בישראל".

ראשי הנשיאות
------------

מהקמת האגודה ובמרבית שנותיה, נשיא התאחדות התעשיינים שימש גם כיו"ר האגודה. עד תחילת 2015 כיהן בתפקיד צביקה אורן, שהוחלף בידי שרגא ברוש. יו"ר האגודה הנוכחי הוא דובי אמיתי, נשיא התאחדות האיכרים.

פעולות האגודה
-------------

לשכת התיאום של הארגונים הכלכליים קיימה משא ומתן עם ההסתדרות הכללית לחתימה על הסכמים קיבוציים הנוגעים לכלל שוק העבודה בישראל, ושני הארגונים המשיכו בכך גם בשמותיהם החדשים, נשיאות הארגונים העסקיים וההסתדרות החדשה. הסכמים שנחתמו עוסקים בנושאים כגון דמי הבראה, החזר הוצאות נסיעה מהבית למקום העבודה ובחזרה, קביעת זכות לשכר בחגים ובימי אבל ועוד. להסכמים אלה הוצאו, בדרך כלל, צווי הרחבה, המחילים אותם על כלל המעסיקים והמועסקים בישראל.

בדצמבר 2014 חתמה נשיאות הארגונים העסקיים על הסכם קיבוצי עם ההסתדרות החדשה, להעלאת שכר המינימום, בשלוש פעימות, ל-5,000 ש"ח. בהתאם להסכם זה תיקנה הכנסת, בחקיקת בזק, את חוק שכר מינימום.

קישורים חיצוניים
----------------

ויקישיתוף מדיה וקבצים בנושא **נשיאות המגזר העסקי בישראל** בוויקישיתוף
* אתר האינטרנט הרשמי של נשיאות המגזר העסקי בישראל
* נשיאות המגזר העסקי בישראל, באתר "גיידסטאר ישראל"

הערות שוליים
------------

1. ↑  עמרי מילמן, כלכליסט, ונווית זומר, פיצול במגזר העסקי: התאחדות התעשיינים פורשת מנשיאות הארגונים הכלכליים, באתר ynet, 29 במרץ 2020
2. ↑  אתר למנויים בלבד טלי חרותי-סובר, חיים ביאור, נחתם ההסכם: שכר מינימום יועלה ל-5,000 ש', באתר TheMarker‏, 3 בדצמבר 2014
צידנית קשיחה עם קרח ובקבוקי משקה
צידנית רכה עם קרחומים ותרופות
רוכל מוכר משקאות מצידנית ממותגת בחוף בריו דה ז'ניירו
**צידנית** היא תיבה מבודדת המשמשת לשמירה על קור של מזון ומשקאות. לרוב מכניסים לצידנית שקיות קירור או קוביות קרח כדי לשמור על הקור.

צידניות קשיחות מיוצרות משתי שכבות פלסטיק שביניהן חומר בידוד מוקצף מוקשה. הן קיימות בגדלים שונים, החל מצידנית אישית קטנה וכלה במשפחתית גדולה עם גלגלים. לרובן יש ידיות נשיאה ולעיתים גם רצועה לנשיאה על הכתף. קיימות גם צידניות רכות, שהן תיק תרמי. צידניות חד־פעמיות מיוצרות קלקר בעובי 1–2 סנטימטר.

צידניות משמשות לאחסון מזון לפעילויות כגון פיקניק, טיולים ומחנאות ולבילוי באתרי נופש כגון חופי רחצה, חורשות ויערות, פארקים ופארקי שעשעועים וכדומה.

תיקים תרמיים וצידניות עשויות לשמש גם להובלת קניות אישיות או משלוחים של מצרכים המצריכים קירור או הקפאה, כגון גלידות, מוצרי חלב ומזון קפוא.

צידניות משמשות לעיתים מוכרי מאכלי רחוב בדוכנים זמניים, ורוכלים באתרי נופש כגון מוכרי סברס וקרטיב על שפת הים.

ברפואה ובמחקר המדעי נעשה שימוש בצידניות להעברת מוצרים המצריכים קירור כגון תרופות ורקמות. חיל הרפואה בצה"ל השיק ב-2019 צידנית דם: ערכה אטומה ועמידה בתנאי שטח קשים, המיועדת ליחידות שדה בפעילות מעבר לגבול, לטיפול משופר בפצועים בשטח.

היסטוריה
--------

את הצידנית המציא ריצ'רד ס. לארמי מג'ולייט, אילינוי. ב-24 בפברואר 1951 הגיש לאראמי בקשה למשרד הפטנטים של ארצות הברית לתיבת קרח ניידת (מספר סדרתי 212,573). הפטנט (מספר 2,663,157) הונפק ב-22 בדצמבר 1953.

הצידניות הראשונות היו עשויות פלדה ונטו להחליד. חברת קולמן הפכה את הצידנית לפופולרית לאחר ששיפרה את המפרט וייצרה בשנת 1954 צידנית מגולוונת. ב-1957 פיתחה חברת קולמן תהליך לייצור צידניות וכדים מפלסטיק.

* תיבת קרח ניידת, פטנט אמריקאי מספר 2,663,167 (1953)תיבת קרח ניידת, פטנט אמריקאי מספר 2,663,167 (1953)
* צידנית קשיחה בבילוי על שפת הים ביפןצידנית קשיחה בבילוי על שפת הים ביפן
* כד מבודדכד מבודד
* צידנית קלקר עם דגיםצידנית קלקר עם דגים
* צידניות קשיחות עם מוצרים בשוק ביפןצידניות קשיחות עם מוצרים בשוק ביפן

ראו גם
------

* תרמוס

קישורים חיצוניים
----------------

ויקישיתוף מדיה וקבצים בנושא **צידנית** בוויקישיתוף

* Alyssa Mertes, The History of Portable Coolers, Quality Logo Products blog, 26.2.2020

הערות שוליים
------------

1. ↑  ד"ר איתי גל, לראשונה: 6 השתלות בזכות החלפת תרומות כליות בין ישראל לצ'כיה, באתר ynet, 17 בדצמבר 2019
2. ↑  יואב זיתון, פק"ל חדש ללוחם: צידנית דם אמיתי, באתר ynet, 13 בדצמבר 2019
3. ↑  פרטי הפטנט, באתר United States Patent and Trademark Office
4. ↑  היסטוריה של חברת קולמן, באתר קולמן ניו זילנד
5. ↑  היסטוריה של חברת קולמן, באתר קולמן קנדה
פירוש נוסף ערך זה עוסק בכדורסלן אשר שיחק ב-NBA בין השנים 1990–2002. אם התכוונתם לכדורסלן אשר שיחק בין 2006–2015, ראו די בראון (1984).

**דקובן קאדל "די" בראון** (באנגלית: **DeCovan Kadell "Dee" Brown**; נולד ב-29 בנובמבר 1968) הוא כדורסלן עבר ומאמן כדורסל אמריקאי, אשר שיחק בליגת ה-NBA בין השנים 1990–2002. ממוצעיו הכוללים לאורך 12 עונותיו בליגה הם 11.1 נקודות, 3.7 אסיסטים, 2.6 ריבאונדים ו-1.3 חטיפות למשחק.

מאז שנת 2002 שימש כמאמן ראשי בליגת ה-WNBA ובליגת הפיתוח של ה-NBA, וכן כעוזר מאמן ב-NBA.

קריירת משחק
-----------

בראון נולד וגדל בעיר ג'קסונוויל שבפלורידה, ובין השנים 1986–1990 למד באוניברסיטת ג'קסונוויל. בשתי עונותיו בקבוצת הכדורסל של האוניברסיטה, "ג'קסונוויל דולפינס", העמיד ממוצעים של 19.5 נקודות, 7.1 ריבאונדים, 4.5 אסיסטים ו-2.4 חטיפות למשחק.

בדראפט ה-NBA‏ 1990 נבחר בראון בבחירה ה-19, על ידי בוסטון סלטיקס. במהלך סוף-שבוע האולסטאר של עונתו הראשונה זכה בתחרות ההטבעות, בה גבר על שון קמפ בסיבוב הגמר. לאורך אותה עונה קלע 8.7 נקודות ומסר 4.2 אסיסטים בממוצע למשחק, ובסיומה נבחר לחמישיית הרוקיז של העונה. בעונות 1994 ו-1995 שימש כרכז הפותח של הסלטיקס, ורשם ממוצעים של 15.6 נקודות ו-4.2 אסיסטים למשחק. באפריל 1994 קלע 40 נקודות במשחק מול שיקגו בולס, ובפברואר ומרץ 1995 קלע פעמיים 41 נקודות, במשחקים מול פיניקס סאנס ומיאמי היט, בהתאמה.

בפברואר 1998, לאחר כ-7 עונות וחצי בבוסטון, הועבר לצד צ'ונסי בילאפס, ג'ון תומאס ורוי רוג'רס בטרייד לטורונטו ראפטורס, בתמורה לקני אנדרסון, ז'אן טבק ופופאי ג'ונס. בשתיים וחצי עונותיו עם הראפטורס תרם 10.1 נקודות ו-2.8 אסיסטים בממוצע למשחק כשחקן ספסל.

בין השנים 2000–2002 שיחק עבור אורלנדו מג'יק, אולם לאורך התקופה שותף ב-14 משחקים בסך הכול, בגין פציעה קשה בשריר הירך הארבע ראשי. בסיום עונת 2001/2002 פרש בראון ממשחק, בגיל 33.

קריירת אימון
------------

בעונת 2002 שימש בראון כמאמן הראשי של קבוצת אורלנדו מירקל מליגת ה-WNBA, ובעונת 2004 אימן את סן אנטוניו סילבר סטארס; בשתי העונות לא העפילה קבוצתו לשלב הפלייאוף.

בין השנים 2009–2011 אימן את קבוצת ספרינגפילד ארמור מליגת הפיתוח של ה-NBA. מאזנה הכולל של הקבוצה תחתיו עמד על 20 ניצחונות ו-80 הפסדים.

לקראת עונת 2011/2012 הצטרף לצוות האימון של דטרויט פיסטונס, כאחד מעוזריו של המאמן לורנס פרנק. בעונת 2013/2014 עבר לצוות האימון של סקרמנטו קינגס, ובשתי עונותיו בקבוצה שימש כעוזריהם של המאמנים מייקל מלון, טיירון קורבין וג'ורג' קארל. בעונת 2015/2016 חזר לעבוד תחת מלון, כעוזר מאמן בדנוור נאגטס.

קישורים חיצוניים
----------------

ויקישיתוף מדיה וקבצים בנושא **די בראון** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של בראון ב-NBA, באתר basketball-reference.com
2. ↑  הסטטיסטיקות של בראון בליגת המכללות, באתר sports-reference.com
3. ↑  רשימת הנבחרים בדראפט 1990, באתר basketball-reference.com
4. ↑  קני אנדרסון עובר בטרייד לבוסטון, באתר הניו יורק טיימס, 19 בפברואר 1998
5. ↑  בראון עשוי לחזור לשחק, באתר realgm.com,‏ 12 במרץ 2002
6. ↑  סטטיסטיקות האימון של בראון ב-NBA, באתר basketball-reference.com
**תאוריית האחסון** (באנגלית: **Theory of Storage**) מתארת תכונות שנצפו בשווקי סחורות:

מקרה א'
-------

כאשר האספקה הזמינה של הסחורה המדוברת היא גבוהה, והמלאי העובד של הצרכנים המסחריים של אותה סחורה מוחזקת בהתאמה הוא מינימלי,

* מחירי החוזים העתידיים נוטים להיות בקונטנגו (קונטנגו הוא מצב שבו המחיר העתידי או מחיר הפורוורד של סחורה גבוה ממחיר הספוט הצפוי של החוזה בפדיון. מחיר ספוט הוא המחיר שיש לשלם כדי לרכוש כל נכס שהו, לרבות ניירות ערך, סחורות ומטבעות, באופן מיידי. בשם אחר זהו מחיר מזומן).
* התנודתיות של מחירי הספוט והחוזים העתידיים נוטה להיות נמוכה, והפרמיות העתידיות עולות עד כדי העלות המלאה של האחסון.

מקרה ב'
-------

כאשר האספקה מצומצמת, ומנהלי רכש בונים רמות מלאי ייצור כדי להבטיח זמינות,

* המחירים עתידיים נוטים לכיוון "אחורה". אחורנית רגילה, שנקראת לעיתים גם "אחורה", היא מצב השוק שבו המחיר של חוזה עתידי או חוזה קדימה (פורוורד) של סחורה הוא מתחת למחיר הספוט הצפוי במועד פדיון החוזה.
* התנודתיות של המזומנים והמחירים העתידיים הקרובים עולה ביחס לזו של החוזים העתידיים הרחוקים יותר.

מקורות התאוריה
--------------

תאוריית האחסון פותחה ותוארה במקור על ידי הולברוק וורקינג (אנ') בשנת 1933. היא הורחבה על ידי מיקלוש (ניקולס) קלדור ב-1939 (מי שהציג את הרעיון של תשואת נוחות), על ידי ברנן (Brennan) ב-1958 (שהעריך עקומות ביקוש והיצע לאחסון), על ידי וימאר (Weymar) ב-1968 (שייחס את תשואת הנוחות להסתברות לחוסר או ליציאת מלאי) וכן מאת שוורץ ב-1997 (הדגמת התשואה כתהליך סטוכסטי ממוצע החזר).

יציאת מלאי מהי?
---------------

יציאת מלאי (inventory stockout) מתרחשת כאשר הזמנות הלקוחות עבור מוצר כלשהו עולות על כמות המלאי שנשאר בהישג יד מאותו מוצר. מצב זה נוצר כאשר הביקוש גבוה מהצפוי וכמות מלאי הביטחון הרגיל של המוצר נמוך מכדי למלא את כל ההזמנות. חוסר במלאי יכול להיווצר גם עקב עיכובים בשרשרת האספקה, כמו גם עצירות בתהליך הייצור של החברה (מכל סיבה שהיא: תקלה, מחסור בחומרי גלם, מגפה וכדומה).

יציאת מלאי גורמת לסיכון מוגבר של אובדן מכירות, מכיוון שלקוחות נוטים יותר לחפש במקומות אחרים את הפריטים הדרושים להם. זה יכול להשפיע לרעה גם על קשרי לקוחות ארוכי טווח.

הערות שוליים
------------

1. ↑  Working, H. 1933, "Price Relations between July and September Wheat Futures at Chicago Since 1885", Wheat Studies of the Food Research Institute.
**לינטופי** (בבלארוסית: **Лынтупы**; בפולנית: **Łyntupy**) היא עיירה במחוז ויטבסק שבבלארוס, בסמוך לגבול ליטא, בה התקיימה עד השואה קהילה יהודית.

תולדות היישוב
-------------

לינטופי נזכרת לראשונה במאה ה-14 כיישוב בדוכסות הגדולה של ליטא. בחלוקת פולין השלישית בשנת 1795 נכלל היישוב בשטח האימפריה הרוסית.

במהלך מלחמת העולם הראשונה, בשנת 1915, הייתה העיירה בקו החזית של הקרבות. לאחר הסכם ריגה נכללה העיירה בתחום הרפובליקה הפולנית השנייה.

יהודי לינטופי
-------------

בית הכנסת של לינטופי, 1916
בין מלחמות העולם נמנו בעיירה כ-350 יהודים, והתקיימו בה פעילות ציונית ופעילות של הבונד, וכן בית ספר עברי. עם כיבוש האזור בידי הסובייטים בספטמבר 1939 נאסרה פעילות זו.

בסוף יוני 1941, במהלך מבצע ברברוסה, נכבשה העיירה בידי הגרמנים, וליטאים מקומיים ערכו פרעות ביהודיה. בהמשך, הוטלו על יהודי העיירה גזירות שונות, ובהן הגבלות תנועה, חובת ענידת טלאי צהוב, החרמת רכוש וגיוס לעבודות כפייה. בתקופה זו נרצחו בעיירה מספר יהודים בידי שוטרים ליטאים, ובהם רב העיירה, אריה יודקובסקי, ובני משפחתו.

בסוף שנת 1941 רוכזו יהודי העיירה בגטו שהוקם באזור מוזנח בה, בו הועסקו בעבודות כפייה. בשל העברת השליטה באזור באפריל 1942 לידי הליטאים, נמלטו מהגטו שבעיירה מספר מיהודיו, וחלקם נתפסו ונרצחו.

בספטמבר 1942 הועברו יהודי הגטו שבעיירה לגטו שווינציאן, וגורלם שם היה כגורל יתר יהודי המקום. כ-100 יהודים שהושארו במחנה עבודה בעיירה נרצחו ב-22 בדצמבר 1942 יחד עם יהודים נוספים מהסביבה.

קישורים חיצוניים
----------------

ויקישיתוף מדיה וקבצים בנושא **לינטופי** בוויקישיתוף
* לינטופי (Łyntupy), ב"אנציקלופדיה של הגטאות", באתר "יד ושם"
* "לינטופי", באתר השטעטל הווירטואלי
* "לינטופי", באתר JewishGen (באנגלית)
* אלכסנדר קרוגלוב (רו') ומרטין דין (אנ'), לינטופי, **אנציקלופדיה של המחנות והגטאות** (כרך II, חלק B, עמ' 1087–1088), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2017102135
* VIAF: 32150262857905722854
* WorldCat (עם VIAF): 32150262857905722854

 |
נעימון נפוץ, המכונה נוקיה tune
**רינגטון** (בעברית: **נְעִימוֹן**) הוא מנגינה המושמעת כצלצול של טלפון סלולרי, לציון שיחה נכנסת. המילה נכנסה לשימוש בשנות ה-90 של המאה העשרים עם תחילת השימוש במכשירים הסלולריים.

בתחילת דרכם היו הרינגטונים מורכבים ממספר צלילים במנעד מצומצם, אשר הושמעו אחד בכל פעם ובאותו גון צליל, זאת בשל מגבלות טכנולוגיית הסלולר באותם ימים.

עם התפתחות הטכנולוגיה נכנסו סוגים חדש של רינגטונים פוליפוניים בפורמט MIDI ומאוחר יותר פורמטים מתקדמים כמו mp3 (הנקראים גם טרוּטוֹנים - Truetones). הצלצולים ה"חדשים" של תקופה זו כללו רמות שונות של צלילים, כלים ואפילו דיבור.

מאחר שלקוחות הסלולר מוכנים לשלם בעבור רינגטונים שונים התפתחה תעשייה רווחית. הערכות לרווחים ממכירות רינגטונים משתנות: חברת Consect העריכה כי ב-2004 נמכרו רינגטונים בעלות של ארבעה מיליארד דולר ברחבי העולם, על פי המגזין Fortune ב-2005 נמכרו רינגטונים ברחבי העולם בעלות כוללת של שני מיליארד דולר. בישראל, שוק המוזיקה הסלולרית, המורכב ברובו מרינגטונים, גלגל בשנת 2004 50 מיליון שקל.

בעקבות עליה ביכולת הטכנולוגית של המכשירים המודרניים, כיום הטלפון יכול להשתמש כמעט בכל פורמט מוזיקלי כמנגינת צלצול ומשתמשים רבים מורידים שירים מהאינטרנט לצורך זה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **רינגטון** |
| ויקישיתוף תמונות ומדיה בוויקישיתוף: **רינגטון** |

הערות שוליים
------------

1. ↑  דודי גולדמן, תעשיית המוזיקה בישראל מסתערת על הסלולר, באתר ynet, 13 בינואר 2005

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539793205171
* LCCN: sh2005000864

 |
**לואיס פדרו קוואנדה** (בצרפתית: **Luis Pedro Cavanda**; נולד ב-2 בינואר 1991) הוא כדורגלן בלגי המשחק בעמדת המגן הימני בנשאטל גזמאקס.

קריירת מועדונים
---------------

קוואנדה נולד באנגולה לאב אנגולי ולאם קונגולזית, ובגיל צעיר עבר עם משפחתו לבלגיה והתחיל לשחק כדורגל במחלקת הנוער של סטנדרד לייז'. בינואר 2007 עבר למחלקת הנוער של לאציו בה שיחק שלוש וחצי שנים.

ב-17 בדצמבר 2009 קוואנדה ערך את הופעת הבכורה שלו בקבוצה הבוגרת של לאציו בהפסד 0–1 נגד לבסקי סופיה במסגרת שלב הבתים של הליגה האירופית. ב-29 באוגוסט 2010 קוואנדה ערך את הופעת הבכורה שלו בסרייה א' בהפסד 0–2 לסמפדוריה. יחד עם לאציו הוא זכה בסופרקאפ האיטלקי ב-2009 ובגביע האיטלקי ב-2013.

בינואר 2011 הושאל לטורינו עד לסיום העונה. בפברואר 2012 הושאל לבארי.

ב-12 ביולי 2015 קוואנדה חתם בטרבזונספור מליגת העל הטורקית. ב-9 באוגוסט 2016 חתם לשלוש שנים בגלאטסראיי תמורת 1.8 מיליון אירו. ב-2016 זכה עם גלטסראיי בסופרקאפ הטורקי.

בקיץ 2017 חזר לסטנדרד לייז' 10 שנים אחרי שעזב אותה.

ב-17 בפברואר 2021, קוואנדה סיכם בטרפצ'ה 89 מליגת העל הקוסובנית, אך העסקה לא יצאה לפועל.

בקיץ 2022 חתם בנשאטל גזמאקס השווייצרית.

קריירה בינלאומית
----------------

קוואנדה שיחק בצעירותו בנבחרות הצעירות של בלגיה, אך עדיין הייתה לו את האפשרות לייצג את אנגולה או את הרפובליקה של קונגו בזכות מוצאם של הוריו. למרות שקוואנדה הצהיר כי הוא מעוניין לייצג את קונגו, במרץ 2015 זומן לראשונה לסגל נבחרת בלגיה.

ב-10 באוקטובר 2015 ערך את הופעת הבכורה שלו בנבחרת בניצחון 4–1 נגד אנדורה במסגרת מוקדמות יורו 2016.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**הראל לוי** (נולד ב-5 באוגוסט 1978) הוא טניסאי עבר ישראלי, המשמש כיום כקפטן נבחרת גביע דייוויס של ישראל. לוי זכה בתואר אליפות ישראל בטניס חמש פעמים (1997, 1999, 2002, 2007, 2008) ובשיאו דורג במקום ה-30 בסבב ה-ATP (הרביעי בין הגברים הישראלים בדירוג היחידים בכל הזמנים).

קריירה
------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
לוי נולד בקיבוץ נחשונים. 
בשנת 2000 כשהוא עוד לא בן 22 הצליח להעפיל לדירוג הטופ 100 לאחר שבטורניר קנדה מאסטרס עלה לגמר כשהוא מנצח בדרך שחקנים מהשורה הראשונה כמו סבסטיאן גרוג'ן הצרפתי ויירי נובאק הצ'כי ובגמר נוצח על ידי מראט סאפין הרוסי, שהיה אז המדורג ראשון בעולם. בכך הפך לישראלי החמישי שהצליח להגיע להישג הרישום בין 100 השחקנים הטובים בעולם.

בשנת 2001 הוא הגיע לדירוג השיא שלו, 30, לאחר שהגיע עד לגמר טורניר נוטינגהאם. במהלך משחק חצי הגמר נגד אנדי רודיק נפל, נפגע במפרק הירך וקרע את הסחוס. מאז הפציעה התקשה לשחזר את יכולתו אך בשנת 2004 חזר שוב למאיה הראשונה. 

לוי הוכיח עצמו גם כשחקן זוגות מעולה. באליפות וימבלדון 2007 התחרה ברבע גמר טורניר הזוגות כשהוא בן 29.
לוי המשיך את תקופתו הטובה לאחר כשלושה שבועות כשזכה בטורניר הצ'לנג'ר במנצ'סטר.

ב-1 בדצמבר 2007 זכה בטורניר הפיוצ'ר ע"ש אייזנברג ברמת השרון ובכך סיים שנה בה התקדם מאוד בדירוג ה-ATP, והגיע למקום ה-165 בעולם.

ב-18 במאי 2008 זכה לוי ושותפו האמריקאי ג'ים תומאס בטורניר הזוגות בסן רמו, איטליה. בעקבות כך עלה לדירוג שיא בסבב הזוגות - מקום 71 בעולם.

ב-26 ביולי 2009 זכה הראל בטורניר לקסינגטון שבצפון אמריקה לאחר ניצחון 4-6 6-4 2-6 על אלכס קוזנצוב.

במשחקו הראשון בשנת 2010 ניצח לוי בטורניר בריסביין. היה זה ניצחונו הראשון של לוי בטורניר ATP מאז פציעתו בשנת 2004.

בטורניר יוהנסבורג שבדרום אפריקה העפיל לוי יחד עם שותפו, הסלובקי קארול בק, לגמר הזוגות אך נכנעו במשחק על התואר 2:6, 6:3, 10:5 מול רוהאן בופאנה מהודו והישאם אל קורשי מפקיסטן.
ב-12 בפברואר 2003, ניצח לוי את המדורג ראשון פיט סמפרס, בטורניר ויניה דל מאר, צילה וזכה בטורניר 

ב-27 בפברואר 2011 הודיע לוי על פרישתו מטניס מקצועני.

### גביע דייוויס

באפריל 2008 חזר לסגל נבחרת ישראל בגביע דייוויס לאחר היעדרות של כשלוש שנים כמחבט מספר 2, במשחק נגד נבחרת שוודיה. ב-8 במרץ 2009 הוביל את הנבחרת למעמד רבע הגמר, לאחר ניצחון במפגש החמישי והמכריע עם שוודיה בבית העליון. ב-10 ביולי 2009 לוי ניצח את איגור אנדרייב (שדורג 24 בעולם בדירוג ה-ATP) ואת איגור קוניצין (מדורג 35 בדירוג ה-ATP), במסגרת רבע גמר גביע דייוויס. בסיום המפגש נצחה ישראל את רוסיה בתוצאה 1-4, ועלתה לחצי הגמר לראשונה בתולדותיה.

באוקטובר 2017 מונה לקפטן נבחרת גביע דייוויס של ישראל.

תחרויות בינלאומיות בהן השתתף
----------------------------

* אליפות וימבלדון: 2000, 2001, 2002
* גביע דייוויס: 1998, 1999, 2000, 2001, 2002, 2003, 2004, 2005, 2009, 2010.

קישורים חיצוניים
----------------

ויקישיתוף מדיה וקבצים בנושא **הראל לוי** בוויקישיתוף

* הראל לוי, באתר ה-ATP
* הראל לוי, באתר ה-ITF
* הראל לוי, באתר גביע דייוויס
* ניר וולף, אלוף ישראל הטרי, הראל לוי: "הייתי מעדיף להיות כדורגלן במכבי חיפה", באתר הארץ, 31 בדצמבר 2008
* סער גיט, הראל לוי: "היום הטניס פחות בתודעה", באתר ynet, 25 באוקטובר 2017

הערות שוליים
------------

1. ↑  מיקי שגיא, הראל לוי הודיע על פרישה: "גאה בקריירה שלי", באתר ynet, 27 בפברואר 2011
גולגולת מאובנת
**סוסקיטירנוס** (שם מדעי: *Suskityrannus*; מילולית: "tyrannus" - עריץ, "Suski" - קויוט בשפת שבט הזוני) הוא סוג של דינוזאור מקבוצת התרופודים אשר חי באמריקה הצפונית, סמוך לחופי הים הפנימי המערבי בקרטיקון העליון שלפני 93.5 עד 89.3 מיליון שנה מזמננו. במקור נקרא **זוניטירנוס** (*Zunityrannus*) - "הלטאה של זוני", זאת עקב הימצאותו בקרבת מגורי האינדיאנים משבט זוני.

מאפיינים
--------

דינוזאור טורף זה השתייך לקבוצת הטירנוזאורים, מאבותיו של הטירנוזאורוס. מאובניו התגלו בשנת 2019 בתצורת גבעת מורנו (אנ') שבניו מקסיקו. 2 הממצאים כנראה השתייכו לפרטים צעירים באורך 3 מטרים, גובה מטר וחצי ומשקל 20–40 ק"ג עם גולגולת באורך 30 ס"מ. מבנה הטבעות בעצמות מראה שהיו בן 3 במותם. פרט בוגר הגיע לאורך 5 מטרים ולמשקל 1 טון.

המבנה של עצמות הרגליים ושל לסתות הדינוזאור היו קלות יחסית למינים דומים בקבוצה כמו האפלצ'יוזאורוס אך חזקות ביחס לאאוטירנוס הקדום יותר. כמו לשאר הטירנוזאורים הוא נחשב למכוסה בנוצות אך אין שרידים להם במאובנים. הוא גם היה בעל מבנה מוח מגודל יחסית ביחס לגופו.

הסוסקיטירנוס התגלה בניו מקסיקו בתצורות בהם התגלו הזוניצרטופס, כמה מיני דרומאוזאוריים והאורניתופוד ג'יוואטי (*Jeyawati*), הנות'רוניכוס בעל הזרועות הארוכות ועוד מינים שונים. עקב גודלו הוא כנראה היה בראש שרשרת המזון באזור ובזכות רגליו הארוכות היה יכול לרדוף אחרי טרף במהירות.

קישורים חיצוניים
----------------

ויקישיתוף מדיה וקבצים בנושא **סוסקיטירנוס** בוויקישיתוף
* סוסקיטירנוס, באתר GBIF (באנגלית)
**הגברת איננה פונה אחורה** (The Lady is not for turning) הוא ביטוי שבו השתמשה ראש ממשלת בריטניה מרגרט תאצ'ר בנאומה בכנס המפלגה השמרנית ב-10 באוקטובר 1980. הביטוי היה לשמו של הנאום שבו הוא נכלל, אשר נחשב לנאום מכונן בקריירה הפוליטית של תאצ'ר, והפך למעין מוטו שלה.

הביטוי שבנאום התייחס לסירובה של תאצ'ר לבצע פניית פרסה (U-turn, קרי "יוּ-טֵרְן") ולסגת מן המדיניות הכלכלית הליברלית שהנהיגה, כפי שהיו בקרב השמרנים מי שהאיצו בה לעשות, וביניהם ראש הממשלה השמרני הקודם אדוארד הית'. הקריאות לנסיגה מן המדיניות שנקטה תאצ'ר באו על רקע מיתון כלכלי שהשתרר בבריטניה ועלייה חדה בשיעור האבטלה בה - 2 מיליון מובטלים לעומת 1.5 מיליון בשנה שלפני כן, והגיע לשיא של 3 מיליון מובטלים ויותר עד אשר תם המיתון ב-1982.

הביטוי נטבע עבור תאצ'ר על ידי המחזאי רולנד מילאר (אנ'), שהיה כותב הנאומים של תאצ'ר מאז 1973. הוא משחק מילים ביחס לשמו של מחזה משנת 1948 מאת כריסטופר פריי (אנ') בשם The Lady's Not for Burning(אנ'). למעשה, מילאר התכוון שהמיקוד בנאום יהיה על המילים בו שקדמו לביטוי זה, שהיו "פנו אחורה אם רצונכם בכך" (You turn if you want to, משחק מילים על U-turn), אך היה זה הביטוי שלאחריהן שתפס את תשומת הלב המרבית. באותה עת כבר הייתה תאצ'ר ידועה בכינוי "אשת הברזל", אשר נטבע אודותיה על ידי עיתונאי סובייטי.

נאומה של תאצ'ר בכללותו התקבל בחיוב רב על ידי באי הכנס המפלגתי, וזכה בסיומו לתשואות שנמשכו חמש דקות.

קישורים חיצוניים
----------------

* על הנאום, באתר חדשות ה-BBC
* הנוסח המלא של הנאום, באתר קרן מרגרט תאצ'ר
* סרטון של שיא הנאום, באתר יוטיוב
**טלסקופ החלל קורוט** (באנגלית: **COROT, convection rotation and planetary transits**) הוא טלסקופ חלל של סוכנות החלל האירופאית (CNES), המצויד במכשירים חזקים שיאפשרו לו למדוד במדויק את בהירותם של כוכבים, ולאתר גלים אקוסטים החוצים את פני השטח שלהם. כמו כן יסיע הטלסקופ באיתור כוכבי לכת מחוץ למערכת השמש.

מבנה
----

הלוויין באורך ארבעה מטרים, משקל של 630 ק"ג וקוטר ממוצע של שני מטרים. הדיוק של הצבעה הוא 0.5 מערך פולסים של שניית מעלה (arcsec) עם קיבולת הטלמטריה של 1.5 ג'יגה-ביט ליום. שלוש מערכות פועלות על הלוויין:

* CoRoTel טלסקופ אפוקאלי עם 2 מראות פרבוליות וצמצם של 27 ס"מ, בלה גלילי באורך של שני מטרים.
* CoRoTcam היא מצלמת שדה רחבה המורכבת ממטרה דיופרית של שש עדשות בהן המוקד הוא היחידה מצוידת בארבע מסגרות להעברת CCD 2048x4096. שתיים מארבע ה- CCDs מיועדות לתוכנית האקסופלאנט ושניים לתוכנית הסייסמולוגיה.
* CoRoTcase מארח את האלקטרוניקה והתוכנה המנהלת את עיבוד הפוטומטריה של צמצם. עבור CCD Exoplanet המספר הכולל של הכוכבים הוא 12,000 והגדלים הם בין 11 ל-16; השטף נמדד כל 512 שניות המורכב מ-16 חשיפות אינדיבידואליות של 32 שניות. דו-פריזמה בגוש המוקד המוקדש לאקס-פלנטות מאפשרת לקבל מידע כרומטי (אדום, ירוק וכחול) עבור כוכבים בהירים יותר, אך עבור כוכבים קלושים מתבצעת רק הפוטומטריה הסטנדרטית האחת (לבן).

מסלולו הקוטבי של הלוויין מאפשר לצפות 150 יום בטווח הארוך, ובין 20 ל-30 יום בטווח הקצר, שניהם לכיוון המרכז בהתאמה למרכז שביל החלב, מה שהופך את שני התמרונים ההיפוכים הנחוצים לשנה.

מטרות
-----

המטרה המקורית הייתה התבוננות בכוכבים משתנים אך עם גילוי האקסופלאנט (Exoplanet) הראשון בתחילת שנות ה-90, החיפוש אחר Exoplanets נכלל בתוכנית המחקר והתברר כחשוב מאוד. כבר בשם המשימה CoRoT מוזכרות שתי משימות המחקר Convection, Rotation ו-Transit Planites. הלוויין שוגר בהצלחה ב-27 בדצמבר 2006 מבייקונור, התצפיות החלו בפברואר 2007 והתוצאות הראשונות בנוגע למעברים פלנטריים חוץ רחמיים. בהתאמת סקירה של משימת CoRoT זמן החיים נקבע לשלוש שנים של תצפיות ולאחרונה אושרה הארכה לשלוש שנים נוספות.

משימות
------

שתי המשימות של המשימה היו לחפש אחר כוכבי לכת מחוץ לתחום היבשתי, ולביצוע אסטרוזיסולוגיה על ידי מדידת תנודות דומות לשמש בכוכבים.

גילויים מדעיים
--------------

במהלך שש השנים הראשונות של המשימה, קורוט זיהה כ-150 כוכבים בהירים בתוך שדה Seismo ויותר מ-150,000 כוכבים חלשים בשדה Exo. בנוסף, הוא גילה כוכב לכת סלעי.

קישורים חיצוניים
----------------

ויקישיתוף מדיה וקבצים בנושא **טלסקופ החלל קורוט** בוויקישיתוף
* אבי בליזובסקי, ‏הלווין קורוט המחפש כוכבי לכת מחוץ למערכת השמש הניב הפתעות בשנת פעילותו הראשונה, באתר "הידען", 7 בינואר 2008
* טלסקופ החלל קורוט, באתר אנציקלופדיה בריטניקה (באנגלית)
**וילפריד האפיו** (בצרפתית: **Wilfried Happio**; נולד ב-22 בספטמבר 1998) הוא אתלט צרפתי, סגן אלוף אירופה (מינכן 2022) ומקום רביעי באליפות העולם (יוג'ין 2022) בריצת 400 מטר משוכות.

ביוגרפיה
--------

סג'אתי נולד בבור-לה-רן שבצרפת.

### 2017

#### אלוף אירופה עד גיל 20

באליפות אירופה עד גיל 20 שנערכה בגרוסטו, איטליה הוא זכה במדליית זהב בריצת 400 מטר משוכות בתוצאה של 49.93 שניות.

### 2019

#### אלוף אירופה עד גיל 23

באליפות אירופה עד גיל 23 שנערכה ביבלה שבשוודיה ביולי זכה האפיו במדליית זהב בריצת 400 מטר משוכות בשיא אישי חדש של 49.03 שניות.

באליפות העולם שנערכה בדוחה שבקטר בספטמבר סיים במקום 33 בריצת 400 מטר משוכות בתוצאה של 51.25 שניות.

### 2021

באולימפיאדת טוקיו שנערכה סיים במקום 21 בריצת 400 מטר משוכות בתוצאה של 49.49 שניות, ולא העפיל לריצת הגמר.

### 2022

באליפות העולם שנערכה ביוג'ין, אורגון, ארצות הברית ביולי סיים במקום רביעי בריצת 400 מטר משוכות בשיא אישי חדש של 47.41 שניות.

#### סגן אלוף אירופה

באליפות אירופה שנערכה במינכן שבגרמניה באוגוסט אותה שנה הוא זכה במדליית כסף בריצת 400 מטר משוכות בתוצאה של 48.56 שניות, אחרי קרסטן ורהולם מנורווגיה (47.12 שניות) ולפני יסמאני קופלו מטורקיה (48.78 שניות).

### 2023

באליפות העולם שנערכה בבודפשט, הונגריה ב-21 באוגוסט 2023 הוא סיים במקום 16 בריצת 400 מטר משוכות בתוצאה של 48.83 שניות. שבועיים לאחר מכן, בתחרות שנערכה בבלינזונה, שווייץ ב-4 בספטמבר הוא סיים שני בריצת 400 מטר משוכת שיא עונה חדש של 47.58 שניות, אחרי אליסון דוס סנטוס מברזיל (47.50 שניות) ולפני בן ארצו לודבי ואיו (47.92 שניות).

שיאים אישיים
------------

### אצטדיון

* ריצת 400 מטר: 46.59 שניות (2023)
* ריצת 400 מטר משוכות: 47.41 שניות (2022)

קישורים חיצוניים
----------------

ויקישיתוף מדיה וקבצים בנושא **וילפריד האפיו** בוויקישיתוף

* וילפריד האפיו, באתר olympedia.org
* וילפריד האפיו, באתר התאחדות האתלטיקה הבין-לאומית

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 299563

 |